Samstarf Náttúrustofunnar og Matís skilar nýjum hugsunum Samstarf Náttúrustofu Vestfjarða og Matís vegna rannsókna á umhverfismálum strandsjávar hefur án efa skilað sér í nýjum hugsunum og nálgunum , að sögn Þorleifs Eiríkssonar , forstöðumanns Náttúrustofu Vestfjarða . Þorleifur segir í samtali við Útvegsblaðið að samstarfið sýni þá möguleika sem felast í klasasamstarfi eins og Íslenska sjávarklasanum . Rannsóknarsamstarf Náttúrustofu Vestfjarða og Matís hefur verð allt frá athugunum á ákjósanlegum staðsetningum fyrir fiskeldi yfir í það hvað verður um lífræn umframefni sem ofauðga botn og sjó . Samstarfið hófst þegar Náttúrustofa Vestfjarða kom að rannsóknum Matís varðandi tilraunir við að nota ljós til að seinka kynþroska þorsks . Þá kom Náttúrustofan einnig að rannsókn Matís á umhverfisþáttum fiskeldis sem fyrirtækið vann með fiskeldisfyrirtækjum á Vestfjörðum . Vegna samstarfsins hefur Náttúrustofa Vestfjarða getað í auknum mæli þróað ýmsar kenningar sem hægt er að alhæfa ! út frá . Þá hafa rannsóknirnar leitt fram niðurstöður sem nýtast fiskeldi betur en þröngar þjónusturannsóknir . „ Frá þeim tíma hefur samvinna okkar gert Náttúrustofu Vestfjarða kleift að færa sig yfir í hreinar akademískar grunnrannsóknir á umhverfismálum strandsjávar til viðbótar við ráðgjöf og þjónustu rannsóknir fyrir einstök fyrirtæki . Við höfum meðal annars stundað rannsóknir á því hvað verður um lífræn umframefni sem berast út í umhverfið og áhrif þeirra á lífríkið í sjónum . Það verkefni hefur þróast yfir í að vera okkar stærsta samstarfsverkefni , “ segir Þorleifur við Útvegsblaðið . Ný hugsun og nálganir hafa komið í kjölfar samstarfsins . „ Þegar kemur að okkar verkefnum er aðalatriðið að vinna að rannsóknum sem stuðla að vistvænu fiskeldi . Þær rannsóknir hafa síðan þróast yfir í stærri verkefni þar sem við erum að reyna að skilja þessi umhverfismál í stærri heild . Við vorum að ljúka grunnrannsóknarverkefni sem við köllum „ Lífríki fjarð ! a . “ Þar er um að ræða grunnrannsókn á þolmörkum íslenskra fjarða fyrir lífrænni mengun . “ Aðrar rannsóknir hafa verið unnar í samstarfi við Matís að sögn Þorleifs , t.d. á þróun eldiskvía og hvaða ásætur festast á kvíarnar . Þá vinnur Náttúrustofa Vestfjarða , í samstarfi við Matís , að því að skoða sameldi þorsks og kræklings , en of snemmt er að greina frá þeim niðurstöðum . Frétt þessi birtist á vefsvæði Bæjarins Besta , www.bb.is ( asta(at)bb.is )